સત્તા સામે બળવો પોકારવાની પરંપરા જહાંગીરે શરૂ કરેલી, જે શાહજહાંના સમયમાં વિકરાળ સ્વરૂપ ધારણ કરી ચૂકી હતી. તેનું નેતૃત્વ ઔરંગઝેબે કર્યું હતું. શાહજહાંના અંતિમ દિવસોમાં તેણે પવિત્ર મનના દારા શિકોહને પોતાના વારસ તરીકે ઘોષિત કર્યો હતો. ઔરંગઝેબ તો શાહજહાંને દીઠો ગમતો ન હતો. તે ઔરંગઝેબને "પાખંડી" કહેતો હતો. મુઘલ બાદશાહ તરીકે દારાની ઘોષણા સાથે જ શાહજહાંના ચાર પુત્રો નામે દારા, સુઝા, મુરાદ અને ઔરંગઝેબ વચ્ચે વારસાવિગ્રહ છેડાયો. વિચિત્ર લાગે તેવી વાત એ છે કે આ ચારે એક જ માતાનાં બાળકો હતાં.